Πύργος 07-03-2016

 Α.Π.: 280

**ΔΕΛΤΙΟ ΤΥΠΟΥ ΣΧΕΤΙΚΑ ΜΕ ΤΗΝ ΕΠΙΣΚΕΨΗ ΤΟΥ ΑΝΤΙΠΡΟΕΔΡΟΥ ΤΟΥ Ε.Ο.Π.Υ.Υ. ΣΤΗ ΠΟΛΗ ΜΑΣ**

 Ο Ιατρικός Σύλλογος Πύργου-Ολυμπίας συμμετείχε δια του Προέδρου και του Γεν. Γραμματέα του Δ.Σ. στη συνάντηση με τον Αντιπρόεδρο του ΕΟΠΥΥ κ. Παναγιώτη Γεωργακόπουλο και εκτιμά τα κάτωθι:

 Θεωρεί θετική επι της αρχής την παρουσία του Αντιπροέδρου στη πόλη μας με διάθεση ενημέρωσης και διαλόγου. Ωστόσο εκτιμούμε ότι αυτή κινήθηκε σε πλαίσια που δεν απαντούν στα βασικά προβλήματα που απασχολούν τη σχέση των παρόχων υπηρεσιών υγείας με τον Οργανισμό, αλλά ασχολήθηκε περισσότερο με την καταγραφή των «γνωστών» παθογενειών και προβλημάτων του όλου συστήματος.

 Συγκεκριμένα εκ μέρους του εκπροσώπου του Ε.Ο.Π.Υ.Υ. η κυρίαρχη τοποθέτησή του εντοπίστηκε στις υπερβάσεις, στις υπερβολές αλλά και στις καταχρηστικές συμπεριφορές μικρής μερίδας ιατρών, γενικεύοντας το πρόβλημα και στοχοποιώντας αυτούς ως τη βασική αιτία των πλείστων προβλημάτων του Οργανισμού. Εκτιμούμε, χωρίς να παραβλέπουμε τυχόν παραβατικές συμπεριφορές συναδέλφων στη συνταγογράφηση κυρίως, ότι αυτό είναι περιορισμένο φαινόμενο και ουδόλως ευθύνεται για την μη αποπληρωμή δεδουλευμένων στους παρόχους, για την αύξηση της συμμετοχής των ασφαλισμένων στην φαρμακευτική δαπάνη, για την περαιτέρω υποκοστόληγηση των ιατρικών πράξεων και γενικότερα για την υποβαθμισμένη παροχή υπηρεσιών από τον Ε.Ο.Π.Υ.Υ.

 Εκτιμούμε ότι βασική αιτία των προαναφερθέντων αλλά και άλλων προβλημάτων που άπτονται της δημόσιας ασφάλισης είναι:

1. Η υποχρηματοδότηση του Οργανισμού

2. Η αυθαίρετη περικοπή (clawback, rebate) που εφαρμόζει ο Οργανισμός εις βάρος των παρόχων

3. Το ότι δεν αναθεωρήθηκε και δεν ανεστάλη μέχρι σήμερα καμία εκ των υπογεγραμμένων μνημονιακών δεσμεύσεων των προηγούμενων ηγεσιών του Υπουργείου Υγείας

4. Ο περιορισμένος προϋπολογισμός που εφαρμόζεται τόσο από τον Ε.Ο.Π.Υ.Υ. όσο και γενικότερα στη Δημόσια Υγεία (4,5% του ΑΕΠ) και ο οποίος συνολικά υποβαθμίζει τις παρεχόμενες υπηρεσίες υγείας σε όλους τους τομείς.

 Είναι εκτίμησή μας ότι η παροχή υπηρεσιών υγείας από τον Ε.Ο.Π.Υ.Υ. χρειάζεται γενναία χρηματοδότηση με κατεύθυνση και λογική υπερ των ασφαλισμένων και όχι υπερ των δανειστών, αξιοπρεπείς συμβάσεις παροχής υπηρεσιών με τους παρόχους, τέτοιες που θα εξασφαλίζουν και την αξιόπιστη παροχή ιατρικών υπηρεσιών υγείας αλλά και την βιωσιμότητα των συμβεβλημένων ιατρών-παρόχων υγείας. Σε διαφορετική περίπτωση σύντομα θα αφανιστούν τα «μικρά» εργαστήρια και ιατρεία, της περιφέρειας κυρίως, θα αλωνίζουν δε αυθαίρετα οι μεγάλοι επιχειρηματικοί όμιλοι οι οποίοι θα κερδοσκοπούν εξ΄ ολοκλήρου στη δημόσια υγεία. Μπορεί έτσι να ευημερήσουν οι αριθμοί και οι «προϋπολογισμοί» των οργανισμών, όχι όμως οι ΄Ελληνες ασφαλισμένοι και πάσχοντες συνάδελφοί μας.

 Δηλώνουμε ότι από τον Σύλλογό μας αλλά και από τον Π.Ι.Σ. έχουν κατατεθεί ολοκληρωμένες προτάσεις που αφορούν σε όλα τα θέματα της δημόσιας υγείας αλλά και του ΕΟΠΥΥ και καλούμε την ηγεσία του Υπουργείου Υγείας να τις λάβει σοβαρά υπόψη. Περαιτέρω εμμονή σε «οικονομική επιτήρηση» ή άλλα μνημονιακά τερτίπια δεν συνάδουν με την αξιοπρέπεια των Ελλήνων και δη των πασχόντων.

 Για το Διοικητικό Συμβούλιο

 Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης